b'\n_START_ARTICLE_\n\xc5\xa0ipovljani\n_START_SECTION_\nZemljopis\n_START_PARAGRAPH_\nIme sela poti\xc4\x8de od mno\xc5\xa1tva \xc5\xa1ipaka. Selo je razbijenog tipa i dijeli se na krajeve: Nagra\xc4\x91e, Vaganac, Drobnjak, Pod Brinom, Zavo\xc4\x91e, Grana, Podovi (Nad Brinom), Uvale (Potkoritnja\xc4\x8da)._NEWLINE_Najve\xc4\x87im delom \xc5\xa0ipovljani le\xc5\xbee u kotlini rijeke Unac, dok se jednim dijelom uzdiglo na tavanastu visoravan sa desne strane rijeke. Selo na istoku dopire do najvi\xc5\xa1eg vrha Klekova\xc4\x8de, na jugu je ome\xc4\x91en potokom Visu\xc4\x87ica, na sjeveru te\xc4\x8de potok Drobnjak. Sa zapada zatvaraju vidik Jadovnik, Pa\xc4\x8darizova kosa, i Cicibor. Polo\xc5\xbeaji su ovom selu mnogovrsni: od niskih \xc5\xbeupnih do najvi\xc4\x8dih planinskih. Stoga su radne zemlje vrlo razli\xc4\x8ditih polo\xc5\xbeaja. Selo je puno i izvora i ne oskudijeva u vodi. Vode su: Unac, Visu\xc4\x87ica, Ravni Potok, \xc5\xa0ari\xc4\x87, Drobnjak. Ravni Potok izvire ispod Sklopi\xc4\x87a, \xc5\xa0ari\xc4\x87 ispod Pa\xc4\x8darizove Kose i uti\xc4\x8du obadvoje u Visu\xc4\x87icu. Drobnjak postaje iz dva manja poto\xc4\x8di\xc4\x87a: Jareta i To\xc4\x8dkova. Oni se kod Majdana sastaju i dobivaju ime Drobnjak. koji se uliva u Unac. Osim tih potoka ima u selu dosta izvora: Zaspa, Vrbica, To\xc4\x8dak, To\xc4\x8dak pod Gradinom, Tomasovi\xc4\x87a Vrelo, Kavurovac, Radanka, Baji\xc4\x87a To\xc4\x8dak, To\xc4\x8dak Ko\xc5\xa1i\xc4\x87a, Kupano vrelo. Jedino u dijelu sela Podovi nema \xc5\xbeive vode.\n_START_SECTION_\nPovijest\n_START_PARAGRAPH_\nNa teritoriji \xc5\xa0ipovljana se nalaze arheolo\xc5\xa1ki tragovi iz raznih perioda. Na prvom mjestu treba spomenutu gradinu na istoimenom brdu, odmah povrh brda Visu\xc4\x87a. Utvr\xc4\x91eno je da se ispod te gradine nalazilo manje rimsko naselje, jer su arheolozi registrovali "rimsko groblja" sa upotrebom ranijih rimskih spolija. Tu je i srednjovekovni grad Visu\xc4\x87ica ili Visu\xc4\x87 grad, podignut na strmoj kamenitoj litici, jo\xc5\xa1 uvijek je dobro o\xc4\x8duvan. Istorijski izvori ne spominju grad pod tim imenom, ali se zato spominje grad Unac. Na Raljevinama, tako\xc4\x91er pored grada Visu\xc4\x87a, ima Crkvina, gdje se raspoznaju temelji omanje crkve. I u sklopu, na Ocrkavlju, bila je nekada crkva sa dosta zida i obru\xc5\xa1enog kamena. Kad je narod na tom mjestu htio podi\xc4\x87i novu crkvu, spahija Osmanbeg Kulenovi\xc4\x87 je zabranio gradnju, a sav stari kamen odvezao i ozidao njime svoj \xc4\x8dardak.'